
–	võttes arvesse kodukorra artikli 150 lõiget 5 ja artikli 136 lõiget 4,
A. 	arvestades, et 27. veebruaril 2025 rikkusid Tai ametivõimud rahvusvahelist õigust, saates vähemalt 40 uiguuri pagulast Hiinasse, kus neid ähvardab meelevaldne kinnipidamine, piinamine ja inimõiguste raske rikkumine; arvestades, et uiguuri pagulasi olid valmis vastu võtma teised, turvalised riigid;
B.	arvestades, et neid isikuid oli enne väljasaatmist üle kümne aasta kinni peetud Tai sisserändekeskustes, kus väidetavalt ebainimlike tingimuste tõttu suri vähemalt viis uiguuri, sealhulgas alaealisi;
C.	arvestades, et Tai karistusseadustiku artikli 112 kohased lèse-majesté sätted kuuluvad maailma rangeimate hulka ega ole kooskõlas Tai kohustustega, mis tulenevad kodaniku- ja poliitiliste õiguste rahvusvahelisest paktist;
D.	arvestades, et alates 2020. aastast on enam kui 1 960 demokraatiameelsele aktivistile, inimõiguste kaitsjale ja ajakirjanikule – sealhulgas üle 280 alaealisele – esitatud süüdistusi või neid on arvamuste eest süüdi mõistetud repressiivsete seaduste alusel, mis piiravad sõnavabadust, sealhulgas lèse-majesté seadus, mässule õhutamist käsitlev seadus, avaliku kogunemise seadus ja arvutikuritegude seadus; arvestades, et silmapaistvatele aktivistidele, sealhulgas Arnon Nampale, Mongkhon Thirakhotile ja Anchan Preelertile mõisteti ebaproportsionaalselt pikad vanglakaristused monarhia rahumeelse kritiseerimise eest, kusjuures mõni neist on mõistetud vangi kuni 50 aastaks;
E.	arvestades, et konstitutsioonikohus on suurima erakonna laiali saatnud ja 44 parlamendiliikmele on esitatud süüdistus ettepanekute eest muuta lèse-majesté seadust, mistõttu neid võib oodata eluaegne poliitikas osalemise keeld; arvestades, et mitu parlamendiliiget, sealhulgas Piyarat Chongthep, Rakchanok Srinok ja Chonthicha Jangrew on oma poliitilise tegevuse ja avalduste eest kohtu all;
1.	mõistab hukka uiguuri pagulaste väljasaatmise Hiinasse; kutsub Tai ametivõime üles viivitamata peatama pagulaste, varjupaigataotlejate ja poliitiliste teisitimõtlejate sunniviisilise tagasisaatmise riikidesse, kus nende elu on ohus;
2.	nõuab tungivalt, et Tai valitsus tagaks ÜRO Pagulaste Ülemvoliniku Ametile piiramatu juurdepääsu kõigile kinnipeetud uiguuri varjupaigataotlejatele ja annaks nende staatuse kohta läbipaistvat teavet;
3.	kutsub Hiinat üles austama väljasaadetud uiguuride põhiõigusi, tagama läbipaistvuse nende asukoha suhtes, võimaldama ÜRO Pagulaste Ülemvoliniku Ametile neile juurdepääsu ja vabastama kinnipeetud isikud;
4.	kutsub Taid üles ratifitseerima 1951. aasta pagulasseisundi konventsiooni ja selle 1967. aasta protokolli ning rakendama läbipaistvat, õiglast ja humaanset varjupaigasüsteemi;
5.	rõhutab, et Tai on ELi oluline partner; julgustab Taid tugevdama oma institutsioone kooskõlas demokraatlike põhimõtete ja rahvusvaheliste inimõiguste standarditega; kutsub valitsust üles artiklit 112 ja muid repressiivseid seadusi muutma või tunnistama need kehtetuks, et tagada sõnavabadus, rahumeelse kogunemise vabadus ja poliitikas osalemise vabadus;
6.	nõuab amnestiat kõigile parlamendiliikmetele ja aktivistidele, keda lèse-majesté sätete ja muude repressiivsete seaduste alusel süüdistatakse või vangis hoitakse;
7.	kutsub komisjoni üles kasutama vabakaubanduslepingu läbirääkimisi, et survestada Taid reformima repressiivseid seadusi, eelkõige lèse-majesté seadust, vabastama poliitvangid, peatama uiguuri pagulaste väljasaatmise ja ratifitseerima kõik ILO põhikonventsioonid; kutsub ELi liikmesriike üles peatama väljaandmislepingud Hiina Rahvavabariigiga;
8.	teeb presidendile ülesandeks edastada käesolev resolutsioon nõukogule, komisjonile ning Tai ja Hiina ametivõimudele.

